Četvrt stoljeća od ratnih razaranja Vukovar, koji je nakon Domovinskog rata zbog razine razaranja nazivan i hrvatskim Staljingradom, dobio je sasvim novu vizuru. U središtu grada danas gotovo i nema tragova rata, a sam centar ljepši je nego prije rata. Zgrade i njihove fasade obnovljene su, trgovi i parkovi uređeni su, nogostupi sređeni... Stranac, netko tko ne zna bližu povijest grada ne bi mogao ni zamisliti da je Vukovar prije samo 25 godina bio gotovo u cijelosti porušen.

Ipak, i dalje se u nekim dijelovima Vukovara mogu vidjeti ratom oštećene kuće, zgrade koje nisu obnovljene... Posebna je priča krug nekadašnjeg Kombinata Borovo koji je i danas najvećim dijelom razrušen i zarastao u travu te više od dva desetljeća propada. Na naš upit o obnovi Vukovara i do sada učinjenome i uloženome, iz Državnog ureda za obnovu i stambeno zbrinjavanje odgovorili su nam kako je do sada u Vukovaru obnovljeno 5014 obiteljskih kuća od kojih se njih 3448 odnosi na stambene objekte. Obnovljena su i 4743 stana u višestambenim objektima na području grada.

– Do danas su obnovljene sve obiteljske kuće za koje je Ured državne uprave u Vukovarsko-srijemskoj županiji izdao rješenje o pravu na obnovu. Iznimka su šest rješenja o pravu na obnovu za koje su radovi trenutačno u tijeku te devet višestambenih objekata s ukupno 32 stambene jedinice – navode iz Ureda.

Dodaju i kako se prema raspoloživim informacijama trenutačno u Uredu državne uprave u Vukovarsko-srijemskoj županiji nalazi 136 neriješenih zahtjeva za obnovu na čitavom području županije za koje je potrebno utvrditi ostvaruju li pravo na obnovu. Također, u ovom trenutku 28 zahtjeva za obnovu nalazi se u žalbenom postupku. Službeni podaci Ureda kažu kako je do sada u obnovu Vukovara uloženo 1,8 milijardi kuna (bez PDV-a).

– Vukovar je kroz sve ove godine od povratka dobio jednu novu vizuru, ali nisam zadovoljan u cijelosti. Obnovu stambenih objekata nije pratila obnova gospodarstva – rekao je gradonačelnik Vukovara Ivan Penava.

Dodaje kako je u obnovu vukovarskog gospodarstva, koje je tijekom rata bilo gotovo uništeno, država uložila premalo prema stvarnim štetama. – U Vukovaru se pokazuje sav promašaj gospodarske politike koju je država u to vrijeme vodila. Trebalo se više učiniti da se u Vukovaru otvore pogoni državnih tvrtki, možda preseli dio državnih ureda, ministarstava. Nažalost, od grada je napravljena „spavaonica čiji stanovnici nisu imali gdje raditi“ – zaključio je Penava.

>> Grad heroj dobio glazbenu ogradu koja svira hrvatsku himnu